2021. gada 1. aprīlī Rīkojums Nr. 217

Rīgā (prot. Nr. 31 40. §)

**Par finanšu līdzekļu piešķiršanu no valsts budžeta programmas**

"**Līdzekļi neparedzētiem gadījumiem**"

1. Finanšu ministrijai no valsts budžeta programmas 02.00.00 "Līdzekļi neparedzētiem gadījumiem" piešķirt Tieslietu ministrijai finansējumu 253 900 *euro* apmērā pārskaitīšanai reliģiskajām savienībām (baznīcām), lai nodrošinātu krīzes pabalsta piešķiršanu šo reliģisko savienību (baznīcu) garīgajam un kalpojošajam personālam un mazinātu ar Covid-19 izplatību radītos zaudējumus, kompensējot komunālo maksājumu izdevumus, tai skaitā:

1.1.  8500 *euro* reliģiskajai savienībai (baznīcai) "Latvijas Baptistu draudžu savienība";

1.2.  85 500 *euro* reliģiskajai savienībai (baznīcai) "Latvijas evaņģēliski luteriskā Baznīca";

1.3.  5200 *euro* reliģiskajai savienībai (baznīcai) "Latvijas Jaunapustuliskā baznīca";

1.4.  5900 *euro* reliģiskajai savienībai (baznīcai) "Latvijas Pareizticīgā Autonomā Baznīca Konstantinopoles Patriarhāta jurisdikcijā";

1.5.  41 000 *euro* reliģiskajai savienībai (baznīcai) "Latvijas Pareizticīgā Baznīca";

1.6.  8100*euro* reliģiskajai savienībai (baznīcai) "Latvijas Vasarsvētku draudžu centrs" ;

1.7.  15 000 *euro* reliģiskajai savienībai (baznīcai) "Latvijas Vecticībnieku Pomoras Baznīca";

1.8. 7000 *euro* reliģiskajai savienībai (baznīcai) "Rīgas ebreju reliģiskā draudze";

1.9.  65 000 *euro* reliģiskajai savienībai (baznīcai) "Rīgas Metropolijas Romas katoļu kūrija";

1.10.  12 700 *euro* reliģiskajai savienībai (baznīcai) "Romas katoļu baznīcas Liepājas diecēze"*.*

2. Izmaksājot krīzes pabalstu, ievērot šādus nosacījumus:

2.1. pabalstu izmaksā reliģisko savienību (baznīcu) garīgajam un kalpojošajam personālam, kas krīzes periodā turpina veikt pienākumus un par kuru ir veiktas valsts sociālās apdrošināšanas obligātās iemaksas, ja attiecīgās reliģiskās organizācijas ieņēmumi 2020. gada novembrī vai decembrī, salīdzinot ar 2019. gada attiecīgo mēnesi, ir samazinājušies vismaz par 20 %;

2.2. pabalstu izmaksā par laikposmu no 2020. gada novembra līdz 2021. gada martam (ieskaitot);

2.3. pabalsta apmērs katrai personai ir 300 *euro* mēnesī;

2.4. pabalstu neapliek ar iedzīvotāju ienākuma nodokli un valsts sociālās apdrošināšanas obligātajām iemaksām.

3. Izmaksājot komunālo maksājumu kompensāciju, ievērot šādus nosacījumus:

3.1. kompensāciju izmaksā tām reliģisko savienību (baznīcu) draudzēm, kuru ieņēmumi 2020. gada novembrī vai decembrī, salīdzinot ar 2019. gada attiecīgo mēnesi, ir samazinājušies vismaz par 20 %;

3.2. kompensācija attiecas uz laikposmu no 2020. gada novembra līdz 2021. gada martam (ieskaitot);

3.3. kompensācijas apmērs ir 50 % no kopējās faktiskās komunālo maksājumu summas par šā rīkojuma 3.2. apakšpunktā minēto laikposmu, bet ne vairāk kā 1000 *euro.*

4. Tieslietu ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu par šā rīkojuma 1. punktā minēto līdzekļu piešķiršanu no valsts budžeta programmas 02.00.00 "Līdzekļi neparedzētiem gadījumiem".

5. Finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par apropriācijas izmaiņām atbilstoši šā rīkojuma 1. punktam un, ja Saeimas Budžeta un finanšu (nodokļu) komisija piecu darbdienu laikā pēc attiecīgās informācijas saņemšanas nav izteikusi iebildumus, veikt apropriācijas izmaiņas.

Ministru prezidents A. K. Kariņš

Ministru prezidenta biedrs,

tieslietu ministrs J. Bordāns